Informácia
o vyhodnotení účinnosti opatrení Národného plánu na zvýšenie bezpečnosti cestnej premávky na II. polrok 2005 s výhľadom do roku 2010
- za rok 2010

I. 	Úvod

Národný plán na zvýšenie bezpečnosti cestnej premávky na II. polrok 2005 s výhľadom do roku 2010 schválila vláda Slovenskej republiky uznesením č. 391/2005 zo dňa 18. mája 2005. V bode B.2 uvedeného uznesenia vláda uložila úlohu ministrovi dopravy - predkladať na rokovanie vlády SR „Informáciu o vyhodnotení účinnosti opatrení Národného plánu na zvýšenie bezpečnosti cestnej premávky na II. polrok 2005 s výhľadom do roku 2010“ každoročne do 30. júna. 
 
Národný plán bol priebežne aktualizovaný a ministerstvo dopravy plnilo úlohu koordinátora činnosti Rady vlády SR pre bezpečnosť cestnej premávky pod vedením predsedu - ministra dopravy. Tento poradný orgán vlády SR, v ktorom boli zastúpené subjekty zainteresované na problematike bezpečnosti cestnej premávky (ďalej len BECEP) – MDVRR SR, MV SR, MF SR, MO SR, MS SR, MŠVVŠ SR, MZ SR a MŽP SR - bol zrušený uznesením vlády SR č. 135 z 2. marca 2011. Vzhľadom na to, že zároveň vznikla Ministerská rada ako medziministerský poradný, konzultačný a koordinačný orgán vlády, kde je možné problematiku viacerých poradných orgánov vlády podriadiť pod tento orgán a ich agendu prerokovať v ňom, úloha uznesenia č. 391/2005 zo dňa 18. mája 2005, bod B.2, zostáva naďalej v platnosti s perspektívou aktualizácie nového národného plánu podľa propozícií Európskej komisie na dekádu 2011 až 2020. Na rokovaniach Ministerskej rady sa budú zúčastňovať (nezastupiteľne) členovia vlády, podľa povahy a témy programu a bude možné na jej rokovania prizývať aj odborníkov na konkrétne oblasti, čo podčiarkuje poradný charakter takéhoto orgánu.
Keďže problematika BECEP je široko spektrálna a dotýka sa viacerých rezortov – najmä dopravy, vnútra, školstva a zdravotníctva, funkciu hlavného koordinátora pre aktivity BECEP v roku 2010 plnilo MDPT SR. Na základe zákona č. 403/2010 Z.z., ktorým sa mení zákon č. 575/2010 Z.z., o organizácii činnosti vlády a organizácii štátnej správy v znení neskorších predpisov sa od 1. novembra 2010 názov Ministerstva dopravy, pôšt a telekomunikácií SR zmenil na Ministerstvo dopravy, výstavby a regionálneho rozvoja SR (MDVRR SR). V súčasnosti je potrebné, aby sa opätovne určila, ujasnila a spresnila funkcia hlavného koordinátora, ktorý by mal aktualizovať NP, resp. predložiť novú stratégiu BECEP v SR na dekádu 2011 až 2020, ktorú vyhlásili OSN a  EK za akčnú dekádu.

V roku 2010 boli v súvislosti so zvyšovaním bezpečnosti cestnej premávky v SR pripravené a realizované aktivity v oblastiach - bezpečnosť pozemných komunikácií, bezpečnosť cestných vozidiel, dopravná výchova a osveta, zdravotná výchova a dopravná psychológia, dopravno-bezpečnostná legislatíva, analýza príčin dopravných nehôd a  dohľad nad bezpečnosťou a plynulosťou cestnej premávky, propagácia v médiách, národná koordinácia a medzinárodná spolupráca. 

Pri vyhodnocovaní jednotlivých činností, projektov a kampaní realizovaných v oblasti BECEP bolo sledované nielen plnenie cieľov národného plánu, ale aj hlavnej myšlienky RV SR pre BECEP – rozširovať osvetu a prevenciu medzi širokú verejnosť. 

Za pomoci aplikácie legislatívnych úprav zákona č.8/2009 Z.z. o cestnej premávke a o zmene a doplnení niektorých zákonov v znení neskorších predpisov, ale aj ďalších legislatívnych úprav vyhlášok a nariadení súvisiacich s  BECEP v rezortoch vnútra, dopravy, školstva, zdravotníctva a taktiež vďaka dohľadu nad bezpečnosťou a plynulosťou cestnej premávky, úspešným realizáciám osvetovo-preventívneho charakteru či  výsledkom viacerých výskumných úloh, odborných medzinárodných seminárov, konferencií a  kongresov s tematikou BECEP, sa v roku 2010 podarilo nielen napĺňať národný plán, ale aj dosiahnuť najnižšiu úmrtnosť pri dopravných nehodách na slovenských cestách za ostatných 25 rokov – od r. 1985.  V roku 2010 bolo zaznamenaných 21 595 dopravných nehôd, pri ktorých bolo usmrtených 345 osôb. 

Napriek tomu, že ambiciózny cieľ záväzku SR v rámci Európskej charty bezpečnosti cestnej premávky – znížiť počet usmrtených pri dopravných nehodách v SR do roku 2010 o 50% oproti roku 2002, kedy na našich cestách zahynulo 610 osôb - sa nám nepodarilo splniť na 100%, všetky štatisticky sledované ukazovatele dopravnej nehodovosti v Slovenskej republike vykazujú klesajúcu tendenciu.

II. PLNENIE opatrení na zvýšenie bezpečnosti cestnej
premávky V roku 2010

Navrhované opatrenia národného plánu BECEP boli koncipované tak, aby nebola dotknutá pôsobnosť a príslušnosť ministerstiev a ostatných ústredných orgánov štátnej správy, miestnej štátnej správy, samosprávy a obcí a zároveň vychádzali: 
-  zo štatistických údajov a ich zhodnotenia,
- z analýzy silných a slabých stránok bezpečnosti cestnej premávky v podmienkach Slovenskej republiky,
-   z medzinárodných záväzkov, ktorými je Slovenská republika viazaná.

Realizácia navrhovaných opatrení si aj v roku 2010 vyžadovala koordináciu zainteresovaných subjektov a inštitúcií s cieľom dosiahnuť komplexný, integrovaný cieľ.  

A.	Bezpečnosť cestných vozidiel

A.1	Zabezpečiť účinné kontroly vozidiel, ktoré neboli v ustanovených lehotách podrobené technickej kontrole.	
	Túto činnosť vykonáva 46 obvodných úradov pre cestnú dopravu a pozemné komunikácie. V ich kompetencii je aj kontrola povinnosti prevádzkovateľa vozidla o pravidelných kontrolách určených zákonom č. 725/2004 Z.z. Za nesplnenie tejto povinnosti majú obvodné úrady - OÚ CDPK, podľa §107 ods.2 písm. c) zákona č. 725/2004 Z.z., právo sankcionovať prevádzkovateľa vozidla pokutou vo výške 165,96 €. Pri výkone kontrol sa využívajú automatizované informačné systémy. Na zabezpečovanie činnosti súvisiacich so schvaľovaním vozidiel, vykonávaním technických kontrol, kontrol originality, emisných kontrol a montáže plynových zariadení, ako aj koordinácia celoštátnych systémov v týchto oblastiach, sú zriadené poverené technické služby, ktoré zabezpečujú vymedzené činnosti v mene ministerstva dopravy a pracoviská, ktoré konkrétne kontroly vykonávajú. 
	
A.2	Vykonávať účinný štátny dozor nad činnosťou poverenej technickej služby pre technické kontroly a stanicami technických kontrol.	
	V roku 2010 bolo vykonaných z úrovne MDVRR SR desať hlavných štátnych odborných dozorov nad stanicami technických kontrol, z ktorých bolo vypracovaných deväť protokolov a jeden záznam. Vykonanými hlavnými štátnymi odbornými dozormi nad stanicami technickej kontroly boli zistené početné porušenia podľa § 40 a 43 ods. 10 zákona č. 725/2004 Z. z. tým, že kontrolní technici vykonávali technické kontroly bez pristavenia vozidiel na linku technickej kontroly a bol nesprávne hodnotený technický stav vozidiel týmito technikmi. Ďalej bolo zistené nesprávne vyznačovanie výsledkov technickej kontroly, nesprávne vypísané údaje v protokoloch o výkone technickej kontroly, nesprávne uvádzané lehoty vykonania pravidelnej technickej kontroly a pod. Za uvedené nedostatky bolo STK a kontrolným technikom uložených 20 pokút v celkovej výške 6821,34 € a zrušené 4 osvedčenia kontrolných technikov.
	
A.3	Informovať RV BCP o výsledkoch štatistických zisťovaní v rozsahu predpísanom všeobecne záväzným právnym predpisom, o vykonaných kontrolách a štátnom dozore podľa opatrení A.1 a A.2 a v prípade potreby navrhovať riešenia na zlepšenie.	
	V súvislosti so schvaľovacím procesom bolo ku koncu roku 2010 na Slovensku evidovaných:
- 250 	 výrobcov vozidiel, systémov alebo samostatných technických jednotiek, 
- 839	 zástupcov výrobcov vozidiel, systémov alebo samostatných technických 
             jednotiek, 
- 2661 	 osvedčení o typovom schválení vozidla,
- 1109 	osvedčení o typovom schválení systému, komponentu, alebo samostatnej 
            technickej jednotky,
- 1381	osvedčení o typovom schválení ES a homologizácií typu vozidiel, systémov, 
	komponentov alebo samostatných technických jednotiek.
	
Opatrenia NP BECEP v bodoch A.1 až A.3 boli v r. 2010 splnené.

B.	Bezpečnosť pozemných komunikácií

B.1	Aplikácia vjazdových ostrovčekov pri vjazdoch do obcí, využívanie kruhových križovatiek na novostavaných cestných komunikáciách.	
	Zodpovednosť je daná na správcov pozemných komunikácií – t.j. najmä na mestá a obce. Poznatky posledného obdobia ukazujú, že mestá a obce aktívne pristupujú k plneniu tejto úlohy (možné vidieť vo väčšine krajských a okresných miest a pod.) – budujú vjazdové ostrovčeky, ktoré prispievajú k upokojeniu dopravy, tiež sú budované kruhové križovatky a to najmä pri nových cestných stavbách, ako aj pri rekonštrukcii cestnej siete. Tým sa zvyšuje bezpečnosť cestnej premávky. 
	
B.2	Aplikácia prvkov upokojovania dopravy na úsekoch cestných prieťahov v obciach a mestách s cieľom zvýšiť bezpečnosť cestnej premávky.	
	Plnením úlohy B.1 sa automaticky napĺňa aj táto úloha. K jej zabezpečeniu navyše prispieva aj budovanie vybranej cestnej siete, budovanie obchvatov miest a obcí. 
Dôležitým predpokladom pre zlepšenie cestnej infraštruktúry je aj vypracovávanie technických podmienok s dopadom na bezpečnosť ako aj zásady používania dopravného značenia a pod.
	
B.3	Zvyšovanie viditeľnosti a zrozumiteľnosti dopravného značenia na pozemných komunikáciách.	
	Pracovníci dopravných inšpektorátov vykonávali priebežne, počas celého roka kontroly stavu a úrovne dopravného značenia a dopravných zariadení na pozemných komunikáciách, s dôrazom na ich čitateľnosť, zrozumiteľnosť a viditeľnosť. Predmetné kontroly boli vykonávané samostatne alebo za účasti zodpovedných pracovníkov správcu komunikácií alebo v súčinnosti s príslušným cestným správnym orgánom. 
V roku 2010 bolo pri 2109 kontrolách zistených celkom 14 496 závad v dopravnom značení, na dopravných zariadeniach a v zjazdnosti komunikácií. Zistené závady sú správcami priebežne odstraňované. Z oznámených nedostatkov bolo v sledovanom období odstránených 10 215 závad.
	
B.4
	Na vybraných cestných úsekoch inštalovať informačné automatické merače rýchlosti.	
	Zodpovednosť je daná najmä na správcov pozemných komunikácií – t.j. najmä na mestá a obce, ktoré inštalujú informačné automatické merače rýchlosti. Účelom je informovať vodičov o aktuálnej okamžitej rýchlosti jazdy vozidla.
Informačné merače rýchlosti boli inštalované na vjazdoch do obcí, v nehodových úsekoch a v miestach častého výskytu chodcov. Z hľadiska významu týchto informačných automatických meračov rýchlosti má s nimi Policajný zbor pozitívne skúsenosti pre ich preventívno-výchovný vplyv na vodičov, a preto ich inštaláciu bude aj naďalej presadzovať.
	
B.5	Zlepšiť prehľadnosť priechodov pre chodcov a zaistiť ich viditeľnosť.	

	Úloha je plnená postupne v rámci programu bezpečného značenia priechodov, ktorý je založený na princípe fluorescenčného materiálu dopravného značenia. Na rokovaniach odborníkov boli oslovení správcovia komunikácií, aby dodržiavali princípy tohto typu značenia a stále rozširovali bezpečné zóny s cieľom zvýšiť dopravno-bezpečnostnú situáciu.
	
B.6	Skvalitniť dopravné značenie železničných priecestí na pozemných komunikáciách.	
	Vyhodnotenie ako úloha B.3. 
	
B.7	Zlepšiť prehľadnosť železničných priecestí a aj klasických križovatiek.	

	ŽSR vykonáva pravidelné kontroly železničných priecestí s cieľom zhodnotiť ich prehľadnosť. V prípade zistenia možného ohrozenia bezpečnosti dopravy z dôvodu zníženej prehľadnosti pracovníci ŽSR bezodkladne tieto prekážky odstraňujú. O.i. v rámci európskeho projektu „Európa za bezpečnejšie železničné priecestia“, zorganizovalo MDVRR SR v spolupráci so železničnými spoločnosťami ŽSR, ZSSK Slovensko, ZSSK Cargo Slovakia a so železničnou a dopravnou políciou MV SR Európsky deň bezpečnosti na železničných priecestiach, ktorý sa uskutočnil 22.6.2010. Počas podujatia boli kontrolované vybrané priecestia, funkčnosť zabezpečovacích zariadení, sledované bolo dodržiavanie všeobecne záväzných právnych predpisov o bezpečnosti a plynulosti cestnej a železničnej dopravy na priecestiach, zisťované boli závady a sankcionované priestupky vodičov i rušňovodičov. Počas akcie bolo zistených 98 priestupkov proti bezpečnosti a plynulosti cestnej premávky a 53 iných dopravných priestupkov. Najčastejším priestupkom vodičov a chodcov bol vstup na priecestie v čase, keď je to zakázané.
	
B.8	Križovanie železničnej dráhy s pozemnou komunikáciou zriaďovať mimo úrovne koľají v súlade so zákonom o dráhach č. 164/96 §11, cestným zákonom č. 135/1961 Zb. a vyhláškou č. 34/1984 Z. z., (podľa § 14 zákona č. 513/2009 Z.z. o dráhach a o zmene a doplnení niektorých zákonov v znení neskorších predpisov, zákona č. 135/1961 Zb. o pozemných komunikáciách (cestný zákon) v znení neskorších predpisov a zákona č. 8/2009 Z.z. o cestnej premávke a o zmene a doplnení niektorých zákonov v znení neskorších predpisov).	

	Najmä pri budovaní novej železničnej infraštruktúry dochádza k odčleneniu železničných a cestných dopravných prúdov budovaním mimoúrovňového križovania. Realizácia takýchto stavieb si vyžaduje vysoký objem finančných prostriedkov, preto významným príspevkom je aj využívanie európskych fondov. S prispením eurofondov bolo vybudovaných niekoľko mimoúrovňových križovaní, napr. v traťovom úseku Pezinok – Trnava.
	
B.9	Zlepšiť technické zabezpečenie železničných priecestí.	

	Technické zabezpečenie železničných priecestí je v mnohých prípadoch nedostatočné. Problémom zostáva nedostatok finančných prostriedkov. Na zlepšenie situácie sú zamerané projekty s podporou európskych fondov. Na túto úlohu je potrebné dať dôraz pri vykonávaní obnovy staničných zabezpečovacích zariadení. Opatrenie má dlhodobý charakter.
	
B.10	Zlepšiť kvalitu povrchu vozoviek na pozemných komunikáciách.	
	Budovanie novej cestnej infraštruktúry využíva vysokokvalitné materiály, pomocou ktorých sa zlepšuje kvalita povrchu vozoviek. Zároveň sa na už vybudovanej cestnej infraštruktúre vykonávajú rôzne úpravy – napr. vyfrézovaním sa vytvárajú odtokové prúdy pre dažďovú vodu a pod. Problematické sú najmä cesty II. a III. triedy, kde sa údržba vykonáva len v závislosti od vyčlenených finančných prostriedkov. Tento stav je žiadúce zmeniť aj prostredníctvom fondov EÚ – OPD.
	
B.11	V rámci projektu prípravy budovania a rekonštrukcie cestnej siete uplatňovať požiadavky na realizáciu progresívneho riadenia cestnej premávky pomocou inteligentných dopravných systémov.
Požiadavky na inteligentné dopravné systémy sú realizované najmä pri výstavbe nových svetelne riadených križovatiek, ktoré zahŕňajú návrhy na ich dynamické riadenie prostredníctvom čipov, líniové riadenie križovatiek, riadenie dopravy v závislosti na čase, intenzite cestnej dopravy, počasí a pod. Inteligentné dopravné systémy sú väčšinou budované ako centrálne riadené. Na realizácii sa podieľa služba dopravnej polície v rámci predprojektovej a projektovej prípravy v spolupráci so Slovenskou správou ciest, resp. príslušným cestným správnym orgánom. 
V roku 2010 bolo odsúhlasených 13 projektov organizácie dopravy vo veci výstavby inteligentných dopravných systémov na križovatkách v rámci jednotlivých krajov Slovenskej republiky (Bratislava – 1, Trenčín – 1, Žilina – 3, Prešov – 5, Košice – 3).
	
B.12	Inštalovať kamerový systém na diaľnice a rýchlostné komunikácie, stacionárne zariadenia na odhaľovanie prejazdov na červenú na vybraných križovatkách.	
	Európska komisia odvolávajúc sa na Zmluvu o vytvorení Európskeho spoločenstva, konkrétne na článok 211 tejto Zmluvy, schválila dňa 21.10.2003 odporúčanie, týkajúce sa dohľadu nad bezpečnosťou a plynulosťou cestnej premávky 2004/345/ES, ktorým odporúča členským štátom o.i. zabezpečiť použitie automatizovaných prostriedkov merania rýchlosti na diaľniciach, sekundárnych cestách a cestách v obci. Na vyššie uvedených cestách majú byť kontroly vykonávané efektívne, pravidelne na tých úsekoch ciest, kde dochádza k častému porušovaniu pravidiel a kde sa takýmto konaním zvyšuje nebezpečenstvo vzniku dopravných nehôd. Zavádzanie uvedených systémov je plne v kompetencii správcov komunikácií. Na základe dôkazových materiálov získaných z kamerových systémov bol v roku 2010 trikrát stotožnený páchateľ dopravnej nehody.
	
B.13	Vytvoriť a zaviesť systém pre rýchle a presné identifikovanie miesta dopravnej nehody. 	
	Plnenie úlohy naďalej trvá. Časové údaje o oznámení dopravnej nehody, dostavenie sa príslušníka PZ na miesto dopravnej nehody, ako aj spracovanie úkonov súvisiacich s obhliadkou miesta DN, sú v súčasnosti evidované v informačnom systéme Dopravné nehody. Do ISDN pre presnú lokalizáciu miesta dopravnej nehody bol okrem kilometrického systému zapracovaný aj súradnicový systém. Gestorom úlohy bol do 24.04.2009 Policajný zbor, po tomto termíne úlohu ako gestor plnila Sekcia krízového manažmentu a civilnej ochrany MV SR. Úloha má dve časti, pričom prvá časť zahŕňa zavedenie novej IT technológie ako podmienky pre spracovanie dát o mieste dopravnej nehody v rámci IZS a je podmienená zavedením nového sowtvéru a hardweru. Druhá  časť úlohy zahŕňa nákup komunikačnej, t.j. prenosovej techniky GPS. Prvú časť úlohy Policajný zbor splnil do 31.12.2010, kedy zaviedol nový spôsob dokumentovania miesta dopravnej nehody prostredníctvom nového systému „ISDN“, ktorý disponuje hardwerovým a softwérovým vybavením pre komunikáciu s prístrojmi a technológiou GPS pre presnú lokalizáciu miesta dopravnej nehody. Druhú časť úlohy, ktorá predpokladá nákup a vybavenie príslušníkov Policajného zboru prístrojmi a technológiou GPS plní ako gestor úlohy Sekcia integrovaného záchranného systému a krízového manažmentu MV SR. 	
B.14	
Vypracovať zoznam kritických nehodových lokalít na diaľniciach a cestách I. a II. triedy v SR. Tento zoznam zaslať príslušným správcom (NDS, IVSC SSC a VÚC) a súčasne RV BCP.	
	Momentálne sa buduje nový systém poskytovania dát, úloha je plnená priebežne. Zoznam kritických nehodových lokalít sústreďoval a vyhodnocoval referát BECEP Slovenskej správy ciest. Zároveň navrhoval opatrenia na ich riešenie a odstránenie. Štatistické údaje o KNL do roku 2009 sú uverejnené na www.ssc.sk, údaje za  r. 2010 má k dispozícii zatiaľ MV SR. Na webovej stránke MV SR www.minv.sk/?statisticke-ukazovatele-sluzby-dopravnej-policie je zverejňovaný a pravidelne aktualizovaný prehľad nehodových úsekov a nehodových miest na území Slovenskej republiky.	
B.15	Pokračovať v budovaní cestnej infraštruktúry.	
	Program výstavby diaľnic a rýchlostných ciest na roky 2007-2010, schválený uznesením vlády č. 1084/2007, predpokladal, že do roku 2010 bude odovzdaných 250,9 km diaľnic  a rýchlostných ciest. Z toho malo byť  165,2 km diaľnic a 85,7 km rýchlostných ciest. Skutočne bolo v rokoch 2007 – 2010 odovzdaných do prevádzky len 122,8 diaľnic a rýchlostných ciest. Z toho bolo 87,6  km nových diaľnic, z toho 15,6 km v polovičnom profile a  35,2 km nových rýchlostných ciest, z toho 16,9 km v polovičnom profile. V roku 2010 bolo odovzdaných do prevádzky 43,2 km diaľnic a rýchlostných ciest.Východiskom pre napredovanie budovania cestnej infraštruktúry bude nový Program prípravy a výstavby diaľnic a rýchlostných ciest na roky 2011 až 2014, ktorý pripravuje MDVRR SR na rokovanie do vlády.	
B.16	
Navrhovať dopravno-organizačné a stavebno-technické opatrenia na kritických nehodových lokalitách a v miestach, kde si dopravno-bezpečnostná situácia vyžaduje zvýšenie bezpečnosti cestnej premávky a zabezpečiť ich uplatňovanie v praxi.	
	Pri riešení otázok bezpečnosti a plynulosti cestnej premávky pracovníci dopravných inšpektorátov úzko spolupracujú s príslušnými správcami komunikácií, cestnými správnymi orgánmi, obcami a mestami. Návrhy na zlepšenie dopravno-bezpečnostnej situácie sú smerované hlavne do úsekov a miest častých dopravných nehôd, ide  o zlepšenie viditeľnosti dopravného značenia, zvýšenie kvality dopravného značenia, odstránenie kolíznych bodov na pozemných komunikáciách a v neposlednom rade návrhy na stavebné úpravy. V roku 2010 podali dopravné inšpektoráty celkom 1122 návrhov na zlepšenie dopravno-bezpečnostnej situácie príslušným orgánom.
	
B.17	
Vytvorenie elektronickej databázy kritických nehodových lokalít  a riešenie týchto lokalít. 	
	Vyhodnotenie ako úloha B.14.	
B.18	
Skvalitniť dopravné značenie vo vojenských priestoroch a objektoch	
	Podľa § 61 ods.2 písm.c) zákona č. 8/2009 Z.z. o cestnej premávke a o zmene a doplnení niektorých zákonov v znení neskorších predpisov (ďalej len „zákon č. 8/2009 Z.z.) Vojenská polícia schvaľuje dopravné značky a dopravné zariadenia vo vojenských objektoch a vojenských priestoroch. V rámci dohľadu nad bezpečnosťou a plynulosťou cestnej premávky Vojenská polícia vykonáva kontrolu dopravných značiek a dopravných zariadení, pričom v roku 2010 neboli  zaznamenané nedostatky. Dňa 27.1.2010  Vojenská polícia vydala interný predpis týkajúci sa dopravno-inžinierskej činnosti a postupu schvaľovania dopravných značiek a zariadení vo vojenských objektoch a priestoroch. Vojenská polícia v roku 2010 určila príslušníkov Riaditeľstva Vojenskej polície, ktorí zodpovedajú za plnenie úloh v dopravno-inžinierskej činnosti, pričom uvedení príslušníci za hodnotené obdobie v roku 2010 viackrát realizovali dopravno-inžiniersku činnosť, kde schvaľovali postup dopravných značiek vo vojenských objektoch a priestoroch.  
	
Opatrenia NP BECEP v bodoch B.1 až B.18 boli v r. 2010  plnené, naďalej však pretrváva ich priebežný charakter plnenia.

C.	Dopravná výchova a osveta

C.1	Vytvoriť primerané obsahové, materiálne a personálne podmienky na zvyšovanie úrovne dopravnej výchovy na základných školách.	
	Prijatím zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“) sa posilnilo postavenie dopravnej výchovy na základných školách. Podľa § 29 ods. 1 školského zákona, základná škola „Poskytuje žiakovi základné poznatky, zručnosti a schopnosti aj v oblasti dopravnej“. Zároveň § 8 ods. 2 a 3 vyhlášky Ministerstva školstva SR č. 320/2008 Z. z. o základnej škole upravuje, že „Súčasťou výchovy a vzdelávania žiakov je výchova k dopravnej disciplíne. Škola v rámci svojich podmienok spolupracuje so zriaďovateľmi dopravných ihrísk a využíva ich na výchovno-vzdelávaciu činnosť. Dopravnú výchovu a vzdelávanie a praktický výcvik žiakov v pozícii chodca a cyklistu môžu poskytnúť detské dopravné ihriská.“.
Problematika poskytovania prvej pomoci je zapracovaná v cieľoch a obsahu vzdelávania dopravnej výchovy na základných školách, ktoré vyplývajú z Koncepcie vyučovania dopravnej výchovy na základných školách v Slovenskej republike.
V roku 2010 bola zabezpečená výroba a distribúcia učebníc dopravnej výchovy pre žiakov 1. ročníka základných škôl. Bolo vyrobených 56 tisíc učebníc dopravnej výchovy pre žiakov 1. ročníka ZŠ. Zároveň bolo vyrobených 3 400 učebníc dopravnej výchovy pre žiakov 1. ročníka ZŠ s vyučovacím jazykom maďarským. 
Garantom zabezpečenia špecializovanej výchovy a vzdelávania a praktického výcviku žiakov na DDI je učiteľ, jeho odborné poznatky a pedagogické schopnosti. Od neho závisí, do akej miery si žiaci osvoja učivo, nadobudnú a upevnia zručnosti a návyky.
V súvislosti so zvyšovaním odbornosti pedagogických zamestnancov prebiehalo aj v roku 2010 kontinuálne vzdelávanie “Dopravná výchova na základných školách”, ktoré pripravilo a zabezpečovalo Metodicko-pedagogické centrum v Bratislave. Zdravotná príprava a ukážky základných spôsobov ošetrenia bežných poranení sú súčasťou tohto projektu. Uvedený projekt využívali učitelia základných škôl v roku 2010 na zvyšovanie svojej odbornej spôsobilosti v oblasti vyučovania dopravnej výchovy.
	
C.2	Vytvoriť podmienky na praktický výcvik žiakov na detských dopravných ihriskách aktivizovaním ich činnosti.	
	Ministerstvo školstva SR vytvorilo prostredníctvom „Vyhlásenia podmienok k poskytovaniu finančných prostriedkov na zabezpečenie výchovy a vzdelávania v oblasti zvyšovania bezpečnosti v premávke na pozemných komunikáciách a v oblasti praktického výcviku žiakov základných škôl na detských dopravných ihriskách“ (ďalej len „Výzva“) podmienky na praktický výcvik žiakov na detských dopravných ihriskách (ďalej len „DDI“) aj v roku 2010. Výzva bola zverejnená na webovom sídle ministerstva.
Finančné prostriedky na uvedený účel boli v roku 2010 poskytnuté:
- právnickým a fyzickým osobám - zriaďovateľom DDI,
- základným školám a stredným školám v zriaďovacej pôsobnosti obce alebo samosprávneho kraja, ktoré vlastnia DDI.
Ministerstvo poskytlo v roku 2010 prostredníctvom dotácií 26 prevádzkovateľom DDI finančné prostriedky vo výške 265 549 € na zabezpečenie prevádzky 25 stálych a 8 pojazdných DDI. V roku 2010 absolvovalo praktický výcvik na DDI 74 183 žiakov 1. stupňa základných škôl. Usmernenie k realizácii praktického výcviku žiakov na DDI sa nachádza aj v pedagogicko-organizačných pokynoch na školský rok 2010/2011. 
	
C.3	V rámci kurikulárnej transformácie na základných školách zabezpečiť podmienky na zvýšenie úrovne dopravnej výchovy. 	
	V rámci štátnych vzdelávacích programov pre základné školy (ISCED 1, ISCED 2) boli vytvorené samostatné prierezové tematiky „Dopravná výchova – výchova k bezpečnosti v cestnej premávke“.
	
C.4	Organizovať súťaže žiakov základných škôl zamerané na overovanie vedomosti, zručnosti a návykov v oblasti bezpečnosti cestnej premávky.	

	Tak ako v predchádzajúcich rokoch aj v roku 2010 ministerstvo vyhlásilo Detskú dopravnú súťaž „Na bicykli bezpečne“, ktorá je postupovou súťažou do Európskej dopravno-výchovnej súťaže FIA. Súťaž má tímový charakter. V rámci Slovenskej republiky sa organizuje celoplošne ako postupová súťaž pre žiakov základných škôl, cez školské, okresné, krajské a národné kolá. V nadväznosti na výsledky celoslovenského kola súťaže ministerstvo v spolupráci s Autoškolou 1 a Slovenským autoturist klubom zabezpečilo účasť slovenského súťažného družstva na európskom finále súťaže v macedónskom Skopje. Na zorganizovanie celoslovenského kola súťaže a na zabezpečenie účasti slovenského družstva v európskom kole súťaže ministerstvo školstva poskytlo 8 298 €.
	
C.5	Vykonávať účinný štátny dozor nad výkonom činnosti autoškôl.	

	Hlavný štátny dozor nad autoškolami vykonáva MDVRR SR, krajské úrady pre cestnú dopravu a pozemné komunikácie a obvodné úrady dopravy vykonávajú štátny odborný dozor. Kontrolnú činnosť v autoškolách vykonávajú poverení zamestnanci ministerstva, krajských úradov a obvodných úradov s prizvanými kontrolórmi. Obsahom štátneho odborného dozoru nad autoškolami je kontrola dodržiavania zákona o autoškolách, vykonávacieho predpisu a učebných osnov. Zistené nedostatky sú vždy prerokované s prevádzkovateľmi autoškôl, ktorých povinnosťou je prijať opatrenia na odstránenie nedostatkov v stanovených lehotách.
	
C.6	Zvýšiť dôraz na výcvik žiadateľov o získanie vodičského oprávnenia, na teoretické znalosti a praktické zručnosti žiadateľov, na zdokonaľovanie vodičských znalostí a návykov (najmä dodržiavanie rýchlostných limitov, používanie bezpečnostných pásov a pod.).	

	V Slovenskej republike bolo k 31.12.2010 evidovaných 748 autoškôl, pričom z uvedeného počtu bolo v Bratislavskom kraji evidovaných 93 autoškôl, v Trnavskom kraji 94 autoškôl, v Trenčianskom kraji 73 autoškôl, v Nitrianskom kraji 95 autoškôl, v Žilinskom kraji 104 autoškôl, v Banskobystrickom kraji 102 autoškôl, v Prešovskom kraji 99 autoškôl a v Košickom kraji 88 autoškôl. V spolupráci so Slovenskou komorou výcvikových zariadení autoškôl bolo v roku 2010 začatých 14 inštruktorských kurzov s celkovým počtom 133 žiadateľov o udelenie inštruktorského oprávnenia a 38 doškoľovacích kurzov inštruktorov autoškôl s celkovým počtom 394 inštruktorov. Z dôvodu neúčasti alebo neúspešnosti na inštruktorskej skúške bolo vypísaných 18 náhradných termínov na vykonanie inštruktorskej skúšky s celkovým počtom 97 žiadateľov. 
	
C.7	Aktivovať základnú kvalifikáciu a pravidelný výcvik profesionálnych vodičov vybraných cestných vozidiel	

	Dňa 1.2.2010 bol ministerstvom dopravy zriadený informačný portál www.kkv.sk, určený pre profesionálnych vodičov nákladnej a osobnej dopravy, ktorí sú povinní podľa zákona č. 280/2006 Z. z. o povinnej základnej kvalifikácii a pravidelnom výcviku niektorých vodičov  (ďalej len „zákon č. 280/2006 Z. z.") v znení neskorších právnych predpisov sa podrobiť povinnej základnej kvalifikácií alebo pravidelnému výcviku. 
K 31.12.2010 vydalo MDVRR SR celkovo 5893 kvalifikačných kariet pre vodičov, ktorí sa podrobili kurzu základnej kvalifikácie alebo kurzu pravidelného výcviku podľa zákona č. 280/2006 Z. z.. Ako gestor nad dodržiavaním Dohody ADR pri prepravách nebezpečného tovaru po pozemných komunikáciách a ustanoveniami zákona NR SR č.168/1996 Z. z. o cestnej doprave v znení neskorších predpisov, vykonáva MDVRR SR skúšky pre vodičov vozidiel prepravujúcich nebezpečné veci a skúšky bezpečnostných poradcov. V roku 2010 sa skúške na získanie osvedčenia vodiča ADR podrobilo celkovo 1418 vodičov a 106 bezpečnostných poradcov. 
	
C.8	Zvýšiť povedomie o povinnej výbave vozidla a jej použití.	
	V r. 2010 bolo zvyšovanie povedomia o povinnej výbave vozidla a jej použití vykonávané najmä pri skúškach žiadateľov o udelenie vodičského oprávnenia a vykonávaní dohľadu nad bezpečnosťou a plynulosťou cestnej premávky príslušníkmi Policajného zboru pri priamom kontakte s vodičmi.
	
C.9	Uskutočniť medzinárodnú konferenciu o bezpečnosti cestnej premávky	
	V r. 2010 sa pod záštitou Rady vlády SR pre BECEP uskutočnila v dňoch 22. až 24.9. konferencia s medzinárodnou účasťou Bezpečnosť dopravy na pozemných komunikáciách vo Vyhniach.
	
C.10	Uskutočniť seminár o bezpečnosti cestnej premávky 	

	Dňa 24.11.2010 sa uskutočnil odborný seminár slovenských a rakúskych expertov  „ROSEMAN a program Bezpečnosť dopravy 2011+“ na MDVRR SR.
	
C.11	Aktívne sa zapájať do vykonávania opatrení preventívno-výchovného charakteru organizovaných v rámci EÚ, najmä Medzinárodného týždňa bezpečnosti cestnej premávky, akcie Jablko - citrón a pod.	
	V roku 2010 MDVRR SR zrealizovalo a podporilo projekty – The Action BECEP tour 2010 (multimediálne divadelné predstavenia pre žiakov ZŠ, SŠ a mladých začínajúcich vodičov), Mobilný BECEP – od mája  do októbra 2010 na hlavných námestiach v 13. slovenských krajských a okresných mestách, projekt VAMOS, v ktorom   „dobrovoľníci v neustálom pohybe“ zaškolili prostredníctvom prednášok, doplnkového vyučovania dopravnej výchovy, distribuovaním letákov a reflexných prvkov približne 70 000 detí a ich rodičov. MDVRR SR participovalo aj na aktivitách - Na bicykli bezpečne, Pripútaj sa k životu!, Alkohol zabíja!, podporilo letné tábory pre deti a mládež, hudobné mládežnícke festivaly, projekty pre MŠ, ZŠ, SŠ, pre autoškoly - pre najzraniteľnejších účastníkov cestnej premávky – chodcov, cyklistov a motocyklistov, začínajúcich vodičov, ale aj pre seniorov a  slabozrakých či nepočujúcich spoluobčanov. Pripravilo aj projekt pre rodičov – Zodpovedný rodič – zodpovedné dieťa a pod. Opäť úspešný bol aj Deň a Týždeň pre BECEP v mestách a obciach SR, ktorý  sa uskutočnil od 14.10.2010 a spolupracovali na ňom všetky subjekty zainteresované v BECEP. Policajný zbor v roku 2010 pokračoval v realizovaní preventívno-výchovného projektu „Pomaly ďalej zájdeš“. V rámci týždňa bezpečnosti na cestách vyhláseného medzinárodnou zdravotníckou organizáciou WHO boli vykonané celoslovenské osobitné kontroly od 19. - 25. apríla 2010. Dňa 15. októbra 2010 sa príslušníci služby dopravnej polície zapojili  do dopravno-preventívnej akcie pri príležitosti Svetového dňa bielej palice. Vykonaných bolo aj 9 týždenných dopravno-bezpečnostných akcií v spolupráci s medzinárodnou organizáciou TISPOL. 
	
C.12	Osvetovou činnosťou cielene pôsobiť na všetky vekové skupiny účastníkov cestnej premávky.	
	Vyhodnotenie ako úloha C.11. 
	
C.13	Vykonávať odbornú prípravu a pravidelný výcvik vodičov vojenských motorových vozidiel	
	Tejto oblasti Vojenská polícia permanentne venuje zvýšenú pozornosť. V  rezorte MO SR vykonáva  prednáškovú  činnosť zameranú na osvetu pravidiel cestnej premávky s poukazovaním na najčastejšie príčiny dopravných nehôd s cieľom pozitívne ovplyvňovať vývoj dopravnej nehodovosti a na legislatívne zmeny v doprave. Vojenská polícia podľa § 3 ods. 1, písm. j) zákona č. 124/1992 Zb. o Vojenskej polícii v znení neskorších predpisov vykonáva dohľad nad výcvikom a zdokonaľovaním odbornej spôsobilosti vodičov vojenských vozidiel a na základe interného predpisu vykonáva vo svojom výcvikovom zariadení vo Vlkanovej výcvik vodičov s právom prednostnej jazdy v rámci rezortu MO SR. Za rok  2010 Vojenská polícia vykonala 72. prednášok v útvaroch a zariadeniach rezortu MO SR.
	
Opatrenia NP BECEP v bodoch C.1 až C.13 boli v r. 2010  splnené. 

D.	Zdravotná výchova a dopravná psychológia
	
D.1	Zdravotná príprava a dopravná psychológia by mali byť integrovanou súčasťou dopravnej výchovy v školách a autoškolách. 	
	Problematika zdravotnej prípravy  je upravená vo vyhláške MZ SR č. 398/2010 Z. z. o minimálnych požiadavkách na kurz prvej pomoci a kurz inštruktora prvej pomoci (ďalej len „KPP“ a „KIPP“) a  je súčasťou tematického zamerania výučby autoškôl v KPP a vo vzdelávacích ustanovizniach, ktoré získali akreditáciu uskutočňovať KPP a KIPP, ako aj vo vzdelávacích programoch škôl. Spôsobilosť vzdelávacích ustanovizní uskutočňovať KPP a KIPP posudzuje Akreditačná komisia MZ SR  na ďalšie vzdelávanie zdravotníckych pracovníkov na základe stanoviska odborných posudzovateľov v oblasti neodkladnej zdravotnej starostlivosti, ktorí svoje hodnotenie „splnil“ alebo „nesplnil“ vydávajú v súlade so zásadami akreditácie na uskutočňovanie KPP alebo zásadami akreditácie na uskutočňovanie KIPP, ako aj v súlade so zákonom č. 578/2004 Z. z.  a vyhláškou MZ SR č.398/2010 Z. z. Zoznam udelených akreditácií je uverejnený na webovej stránke MZ SR, časť Vzdelávanie a uznávanie kvalifikácií, kapitola Akreditácia, podkapitola Kurzy prvej pomoci.
Dopravná psychológia je súčasťou výučby vodičov v autoškolách a dopravnej výchovy školách. Problematike dopravnej psychológie sa venujú aj psychológovia s certifikátom na výkon certifikovanej pracovnej činnosti „dopravná psychológia“ (nariadenie vlády SR č. 296/20101 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností).
	
D.2	Realizácia zdravotnej prípravy a dopravnej psychológie prostredníctvom fundovaných odborníkov prizývaných na výučbu do škôl a autoškôl.	
	MZ SR vypracovalo minimálne štandardy teoretických vedomostí a praktických zručností pre KPP a KIPP (vyhláška MZ SR č. 398/2010 Z. z.).  Na základe absolvovania KIPP a úspešného vykonania skúšok inštruktora prvej pomoci,  môžu fundovaní odborníci vyučovať zdravotnú prípravu (poskytovanie prvej pomoci) pod vedením odborných garantov KIPP. 
SČK má akreditovaný kurz inštruktora PP MZ SR a vyškolených lektorov (inštruktorov).
Súťaže prvej pomoci sa realizovali na územnej 
a celoslovenskej úrovni:
Družstvá mladých zdravotníkov I.stupeň – územné kolá  (územné spolky SČK v počte 35) – zúčastnilo sa 351 tímov.
Družstvá mladých zdravotníkov II.stupeň- územné kolá  (územné spolky SČK v počte 34) – zúčastnilo sa 498 tímov.
Družstvá prvej pomoci Mládež - územné kolá (územné spolky SČK v počte 25) – zúčastnilo sa 164 tímov. 
Memoriál MUDr. V. Harineka pre dospelých celoslovenské kolo  ( Prešov - 21 tímov).
FACE 2010 – Belehrad, Srbsko, účasť družstva z SČK ÚzS Bratislava – mesto.
Autoškoly – výučba prvej pomoci prostredníctvom 38 územných spolkov SČK a ich ďalších vysunutých pracoviskách.

D.3	Uplatňovať poznatky o vplyve alkoholu, omamných a psychotropných látok na spôsobilosť viesť vozidlo a na bezpečnosť cestnej premávky v programoch škôl a autoškôl.	
	Problematika o vplyve alkoholu, omamných a psychotropných látok na spôsobilosť viesť vozidlo a na bezpečnosť cestnej premávky je súčasťou tematického zamerania výučby autoškôl v  KPP a KIPP, ako aj v programoch škôl . Poznatky o vplyve alkoholu, omamných a psychotropných látok na organizmus a spôsobilosť viesť vozidlo sa uskutočňuje na školách prostredníctvom odborníkov psychiatrov, psychológov a pod. Súčasne úrady verejného zdravotníctva v spolupráci so SČK naďalej realizujú prostredníctvom poradenských a edukačno-osvetových aktivít na školách prednášky na tému drogy, alkohol a jeho negatívnom vplyve na zdravie ako takom, či nepriaznivom ovplyvnení bezpečnosti cestnej premávky pod vplyvom návykových látok, či alkoholu.
SČK – akreditovaný subjekt MZ SR pre výučbu prvej pomoci pre autoškoly.
Regionálne úrady verejného zdravotníctva v Slovenskej republike (ďalej len R-ÚVZ SR)v rámci svojich  poradenských centier ochrany a podpory zdravia realizovali viac ako 406 zdravotno-výchovných aktivít zameraných na prevenciu a zníženie škôd spôsobených alkoholom, drogami a tabakovými výrobkami. Nadstavbové poradne zamerané na prevenciu užívania alkoholu, drog a fajčenia, ktoré sú zriadené pri jednotlivých R-ÚVZ SR poskytujú individuálne, skupinové a hromadné poradenstvo klientom s problémami alkoholu, drog a fajčenia. Počas roku 2010 sa realizovalo premietanie filmov - „Alkohol tichý zabijak, Biele hroby a Výťah do neba“.
Pracovníci R-ÚVZ SR v rámci nadnárodného projektu „Tvoja správna voľba“ (schváleného v rámci projektu Európskej komisie „Predchádzanie a boj proti trestnej činnosti“) vykonávali prácu animátora v interaktívnej tvorivej dielni v jednotlivých mestách. Cieľom projektu je snaha o elimináciu trestnej činnosti pod vplyvom návykových látok a informovanie o škodlivosti ich užívania so zameraním na tabak, alkohol a marihuanu, zvýšenie právneho vedomia detí vo veku 9-10 rokov zážitkovou formou v časovom období od 1.8.2009 do 31.12.2011. V rámci SR je do projektu zapojených 40 miest.  Do projektu bolo zapojených v roku 2010 viac ako 3000 žiakov. 
V roku 2010 bol uskutočnený školský prieskum užívania legálnych a nelegálnych drog u žiakov základných škôl, študentov stredných škôl a učiteľov ZŠ a SŠ v Slovenskej republike (TAD1, TAD2, TAD3) na ktorom participovali aj pracovníci R-ÚVZ SR dotazníkovou formou. 	
Aj v roku 2010 sa realizoval, tvz.  peer projekt „Mladí ľudia a život“, ktorý je určený na  prípravu mladých ľudí – študentov 1. ročníkov stredných škôl pre prevenčnú prácu formou besied a diskusných stretnutí v rovesníckom prostredí. V rámci projektu študenti na základe výberu absolvujú sériu odborných výcvikov s dôrazom na sociálno – psychologické zručnosti a zážitkové metódy ako aj odborný obsah rôznych tém zo života dospievajúcej mládeže z nasledovných oblastí - primárna prevencia nikotinizmu a alkoholizmu, drogy a iné.
MDVRR SR v tejto problematike zastupujú dobrovoľníci VAMOS, ktorí pôsobia v autoškolách ako učitelia, resp. lektori.
	
D.4	Zvýšiť informovanosť vodičov o vplyve niektorých liekov na spôsobilosť viesť vozidlo a o ich vplyve na chovanie sa ostatných účastníkov cestnej premávky.	
	Informovanosť vodičov o niektorých liekoch naďalej rezort uskutočňuje podľa § 25 zákona č. 140/1998 Z. z. o liekoch a zdravotníckych pomôckach o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady SR č. 220/1996 Z.z. o reklame a v znení neskorších predpisov (ďalej len zákon č. 140/1998 Z.z.) ku každému baleniu lieku musí byť priložená písomná informácia pre používateľa lieku. Táto písomná informácia má štruktúrovanú formu a v časti obsahujúcej upozornenie na podmienky  a spôsob použitia musí byť aj údaj o možných vplyvoch liečby na schopnosť viesť motorové vozidlá a obsluhovať stroje. Pri výdaji lieku v lekárni je povinný lekárnik podať pacientovi rovnaké upozornenie ústne. 
Regionálne úrady verejného zdravotníctva SR naďalej realizujú aktivity na zníženie spotreby alkoholu (informačné články do časopisov, či školenia pre odborných pracovníkov poradní zdravia), organizovali prednášky v školách a vykonávali v rámci poradenskej činnosti sociálne poradenstvo pre problémy s alkoholom, či drogami, ktoré majú negatívny vplyv  aj na dopravnú nehodovosť spôsobenú  vplyvom alkoholu alebo drog, či už u samotných vodičov alebo chodcov.
Problematika o vplyve alkoholu, omamných a psychotropných látok na spôsobilosť viesť vozidlo a na bezpečnosť cestnej premávky je súčasťou tematického zamerania výučby autoškôl v  KPP a KIPP, ako aj v programoch škôl.
	
D.5	Zvýšiť dôraz na zdravotnú a psychickú spôsobilosť inštruktorov autoškôl, žiadateľov o vodičské oprávnenia a držiteľov vodičských preukazov.	
	Od 1.2.2009 platí zákon č. 8/2009 Z. z. a Vyhláška Ministerstva vnútra SR č. 9/2009 Z. z., ktorou sa vykonáva zákon o cestnej premávke a o zmene a doplnení niektorých zákonov v znení neskorších predpisov (ďalej len „vyhláška MV SR č. 9/2009 Z.z.), ktorá upravuje problematiku  zdravotnej a psychickej spôsobilosti vodiča. 
V súčasnom období rezort zdravotníctva pripomienkuje návrh novely zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, ktorý je vypracovaný na základe úlohy vyplývajúcej z bodu 4.2. Vnútorný poriadok a bezpečnosť Programového vyhlásenia vlády SR  na obdobie r. 2010 – 2014, kde sa okrem iného uvádza, že vláda SR prijme také opatrenia, aby úmrtnosť na cestách zostala na čo najnižšej úrovni. Navrhovaným zákonom sa rozširuje okruh dôvodov, pre ktoré je držiteľ vodičského oprávnenia povinný podrobiť sa preskúmaniu zdravotnej spôsobilosti, psychickej spôsobilosti, alebo preskúšaniu odbornej spôsobilosti. Prípadné zmeny, ktoré vyplynú zo zákona, budú následne zapracované do minimálnych požiadaviek na KPP a KIPP.
	
Opatrenia NP BECEP v bodoch D.1 až D.5 boli v r. 2010  splnené.

E.	Dopravno-bezpečnostná legislatíva

	Úlohy E.1 až  E.5 boli splnené v  rokoch 2005, 2006 a 2009, preto sú z aktuálneho hodnotenia vypustené.	

E.6	Pripraviť návrh zákona o pozemných komunikáciách (cestný zákon). 	
	MDVRR SR vypracovalo návrh nového Zákona o cestách a o zmene a doplnení niektorých zákonov (cestný zákon). Momentálne pokračuje riešenie rozporov vzniknutých v medzirezortnom pripomienkovom konaní. Podľa plánu legislatívnych úloh vlády SR na rok 2011 má byť predložený na rokovanie v októbri 2011.	
E.7	
Pripraviť potrebné legislatívne zmeny na zvýšenie bezpečnosti cestnej premávky vo väzbe na európsku legislatívu, legislatívu EHK OSN a medzinárodné dohovory a premietnuť ich na každý prvok bezpečnosti t. j. na vozidlá, cestnú infraštruktúru a prevádzky, vodičov a ostatných účastníkov cestnej premávky a pod. 	
	Plnenie úloh v oblasti aproximácie európskej legislatívy do legislatívy Slovenskej republiky na úseku bezpečnosti a plynulosti cestnej premávky je realizované prostredníctvom zákona č. 8/2009 Z. z. a jeho vykonávacej vyhlášky.
V oblasti cestnej dopravy boli v roku 2010 v Zbierke zákonov SR publikované právne dokumenty, ktoré pripravilo MDVRR SR (MDPT SR):
- Nariadenie vlády Slovenskej republiky č. 34/2010 Z. z. o technických požiadavkách na vozidlá vzhľadom na ich opätovnú využiteľnosť, recyklovateľnosť a zužitkovateľnosť.
Týmto nariadením vlády SR sa preberá smernica Európskeho parlamentu a Rady 2005/64/ES z 26. októbra 2005 o typovom schválení motorových vozidiel vzhľadom na ich opätovnú využiteľnosť, recyklovateľnosť a zužitkovateľnosť, ktorou sa mení a dopĺňa smernica Rady 70/156/EHS v znení smernice Komisie 2009/1/ES.
- Vyhláška Ministerstva dopravy, pôšt a telekomunikácií Slovenskej republiky č. 71/2010 Z. z., ktorou sa mení a dopĺňa vyhláška MDPT SR č. 464/2009 Z. z., ktorou sa ustanovujú podrobnosti o prevádzke vozidiel v premávke na pozemných komunikáciách v znení vyhlášky č. 589/2009 Z. z.
Vyhláškou sa upravuje možnosť montáže bezpečnostných fólií na ochranu proti prerazeniu skla na vozidlách určitých kategórií.
- Nariadenie vlády Slovenskej republiky č. 168/2010 Z. z. o technických požiadavkách na niektoré komponenty a charakteristiky dvojkolesových motorových vozidiel a trojkolesových motorových vozidiel.
V nariadení vlády SR je prebratá smernica Európskeho parlamentu a Rady 97/24/ES zo 17. júna 1997 o niektorých komponentoch a charakteristikách dvoj- alebo trojkolesových motorových vozidiel v znení smernice Európskeho parlamentu a Rady 2002/51/ES, smernice Komisie 2003/77/ES, smernice Komisie 2005/30/ES, smernice Komisie 2006/27/ES, smernice Komisie 2006/72/ES, smernice Komisie 2006/120/ES a smernice Komisie 2009/108/ES.
- Vyhláška Ministerstva dopravy, pôšt a telekomunikácií Slovenskej republiky č. 169/2010 Z. z. o osvedčení o evidencii časť I, osvedčení o evidencii časť II a technickom osvedčení vozidla. Vyhláškou sa uvádza osvedčenie o evidencii časť I vo forme polykarbonátovej čipovej karty a upravuje sa osvedčenie o evidencii časť II. Súčasne je vo vyhláške aplikovaná smernica Rady 1999/37/ES o registračných dokumentoch pre vozidlá v znení smernice Komisie 2003/127/ES.
- Vyhláška Ministerstva dopravy, pôšt a telekomunikácií Slovenskej republiky č. 228/2010 Z. z., ktorou sa dopĺňa vyhláška MDPT SR č. 464/2009 Z. z., ktorou sa ustanovujú podrobnosti o prevádzke vozidiel v premávke na pozemných komunikáciách v znení neskorších predpisov. Táto vyhláška spresňuje niektoré ustanovenia týkajúce sa zavedenia nových dokladov k vozidlám a technických požiadaviek na bicykle s pomocným motorčekom podľa EN normy. Zohľadňujú sa aj potreby vyplývajúce z aplikačnej praxe.
- Vyhláška Ministerstva dopravy, pôšt a telekomunikácií Slovenskej republiky č. 229/2010 Z. z., ktorou sa mení a dopĺňa vyhláška MDPT SR č. 578/2006 Z. z., ktorou sa ustanovujú podrobnosti o niektorých ustanoveniach zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov. V dokumente sú zahrnuté zmeny v evidenčných dokladoch vozidla, zmeny v rozsahu vykonávaných jednotlivých druhov kontrol originality a úpravy niektorých ustanovení v súvislosti s aplikačnou praxou.

MZ SR pripravilo Vyhlášku MZ SR č. 398/2010 Z. z o minimálnych požiadavkách na kurz prvej pomoci a kurz inštruktora prvej pomoci , ktorá nadobudla účinnosť 15.10.2010, ktorá upravuje problematiku prvej pomoci tak, aby široká verejnosť bola schopná poskytnúť prvú pomoc pri ochrane a bezpečnosti zdravia na základe téz vzdelávania v súlade s odporučeniami resuscitačnej rady.

Vojenská polícia vydala dňa 27.1.2010 metodický pokyn RVP – 2/129 -52 o vykonávaní dohľadu nad bezpečnosťou a plynulosťou cestnej premávky, o konaní o dopravných nehodách a o dopravno-inžinierskej činnosti, ktorý upravuje postup príslušníkov Vojenskej polície pri dohľade nad bezpečnosťou a plynulosťou cestnej premávky v konaní o dopravných nehodách a dopravno-inžinierskej činnosti v súlade s osobitnými predpismi. V hodnotenom období Vojenská polícia pripravila dve novelizácie uvedeného predpisu - dňa 10.11.2010 s účinnosťou od 1.decembra 2010 a dňa 15.12.2010 s účinnosťou od 17. januára 2011.
	
Opatrenia NP BECEP v bodoch E.6 a E.7 boli v r. 2010  splnené.

F. Dohľad nad bezpečnosťou a plynulosťou cestnej premávky	

F.1	Pri zabezpečovaní úloh v oblasti bezpečnosti cestnej premávky úzko spolupracovať s príslušnými subjektmi a vykonávať najmä kontroly úžitkových motorových vozidiel v zmysle smerníc EÚ, zamerané na technický stav vozidiel v cestnej premávke, dodržiavanie sociálnej legislatívy vodičmi a prepravu nebezpečných vecí.	
	V rámci vykonávania kontrol technického stavu úžitkových motorových vozidiel v zmysle smerníc Európskej únie, kontrol dodržiavania sociálnej legislatívy v cestnej doprave a medzinárodných dohôd ADR, AETR, útvary Policajného zboru úzko spolupracujú s pracovníkmi Národného inšpektorátu práce a Krajských úradov pre dopravu a pozemné komunikácie. Za sledované obdobie možno spoluprácu hodnotiť ako veľmi dobrú, problémy, ktoré počas kontrol vznikli boli riešené na spoločných rokovaniach. Oddelenia špeciálnych kontrol na krajských dopravných inšpektorátoch Krajských riaditeľstvách Policajného zboru v Bratislave, Trnave, v Banskej Bystrici, Prešove a Košiciach v  roku 2010 vykonali 9407 kontrol vozidiel na technický stav registrovaných v Slovenskej republike, 2052 registrovaných v členských štátoch Európskej únie a 508 registrovaných v tzv. tretích krajinách.
	
F.2	Dohľad nad cestnou premávkou orientovať na kritické nehodové lokality, najfrekventovanejšie úseky medzinárodnej cestnej siete diaľnic, rýchlostných ciest a ciest I. triedy so  zameraním na porušenie ustanovení pravidiel cestnej premávky, ktoré sú hlavnými príčinami závažných dopravných nehôd, porušovanie ustanovení rýchlosti jazdy, spôsob jazdy, požívanie alkoholu a používanie bezpečnostných pásov.
Priamy výkon služby policajtov služby dopravnej polície na jednotlivých okresných dopravných inšpektorátoch  je plánovaný na základe analýz vývoja dopravno-bezpečnostnej situácie najmä do nehodových úsekov a nehodových miest, so zameraním na najčastejšie príčiny dopravných nehôd, t.j. spôsob jazdy, porušovanie základných povinností a rýchlosť jazdy, požívanie alkoholických nápojov a používanie bezpečnostných pásov.
V roku 2010 bolo z dôvodu prekročenia rýchlosti jazdy vozidiel zistených celkom 
240 334 priestupkov, z dôvodu porušenia povinnosti použiť bezpečnostné pásy 13 186 priestupkov. Požitie alkoholu v cestnej premávke bolo zistené v 7043 prípadoch.
	
F.3	Zvýšenú pozornosť venovať dodržiavaniu zákazu požívania alkoholických nápojov a iných návykových látok vodičmi motorových a nemotorových vozidiel pred jazdou alebo počas jazdy, taktiež chodcom pod vplyvom alkoholu a iných návykových látok ohrozujúcich bezpečnosť a plynulosť cestnej premávky. Venovať pozornosť používaniu bezpečnostných pásov.	
	V roku 2010 bolo na území Slovenskej republiky vykonaných 17 celoslovenských špeciálnych kontrol a 1547 ďalších policajných akcií, ktoré boli o.i. zamerané aj na odhaľovanie priestupkov v súvislosti so zákazom požívania alkoholických nápojov vodičmi vozidiel a používania bezpečnostných pásov a detských zadržiavacích zariadení. Z dôvodu porušenia povinnosti použiť bezpečnostné pásy bolo zistených 
13 186 priestupkov, požitie alkoholu v cestnej premávke bolo zistené v 7043 prípadoch.
	
F.4	S prihliadnutím na nepriaznivý vývoj dopravnej nehodovosti v náraste počtu dopravných nehôd zavinených vodičmi najmä z nedodržania rýchlosti zabezpečiť intenzívnejšie využívanie meračov rýchlosti a vykonávanie kontrol zameraných na dodržiavanie ustanovených rýchlostí jazdy vodičmi motorových vozidiel.	
	V dohľade nad bezpečnosťou a plynulosťou cestnej premávky bolo v roku 2010 vykonaných celkom 1564 dopravno-bezpečnostných akcií, špeciálnych kontrol a ostatných kontrol zameraných o.i. aj na dodržiavanie ustanovených alebo obmedzených rýchlostí jazdy vozidiel. V súvislosti s prekročením ustanovených rýchlostí bolo v tomto období zistených 240 334 priestupkov.
Z dôvodu neprispôsobenia rýchlosti jazdy bolo v roku 2010 zaznamenaných 3558 dopravných nehôd, čo je v porovnaní s predchádzajúcim rokom pokles o 1052 dopravných nehôd. Napriek uvedenej skutočnosti sú následky dopravných nehôd spôsobených touto príčinou veľmi vysoké, nakoľko z príčiny neprispôsobenia rýchlosti jazdy vozidiel prišlo k usmrteniu 109 osôb, z celkového počtu 267 usmrtených osôb pri dopravných nehodách zavinených vodičmi motorových vozidiel, čo predstavuje takmer 41 %.
	
F.5	Osobitnú pozornosť venovať nemotorovým účastníkom cestnej premávky, dôraz klásť na správanie sa chodcov a cyklistov (najmä osvetleniu a  vybaveniu bicyklov)  v intraviláne miest a obcí a ich tesnej blízkosti.	
	V rámci bežného výkonu služby, vykonávaných špeciálnych kontrol a dopravno–bezpečnostných akcií je venovaná pozornosť aj nemotorovým účastníkom cestnej premávky. V hodnotenom období bolo zistených celkom 3973 priestupkov, ktorých sa dopustili cyklisti. U chodcov bolo v hodnotenom období zistených 1834 priestupkov. 
Dňa 15.10.2010 sa príslušníci služby dopravnej polície zapojili do dopravno-preventívnej akcie pri príležitosti Svetového dňa bielej palice organizovanej Úniou nevidiacich a slabozrakých Slovenska. Cieľom akcie bolo ozrejmiť účastníkom cestnej premávky, najmä vodičom motorových vozidiel funkciu bielej slepeckej palice a prispieť tak k vyššej bezpečnosti cestnej premávky, súčasťou ktorej sú aj chodci so zrakovým postihnutím. 
	
F.6	Zabezpečiť účinný výkon kontrol zameraných na dodržiavanie sociálnej legislatívy v cestnej doprave a dohody ADR, AETR a pod.	
	Príslušníci zaradení na oddelenia špeciálnych kontrol (OŠK) v roku 2010 vykonali kontroly zamerané na dodržiavanie sociálnej legislatívy u  8084 vozidiel registrovaných v Slovenskej republike, 2100 registrovaných v členských štátoch Európskej únie a 340 registrovaných v tzv. tretích krajinách.
Za rok 2010 vykonali OŠK samostatne 106 442 kontrol (analógový tachograf – 1 kontrola = 1 záznamový list, digitálny tachograf – 1 kontrola = 1 deň) a v spolupráci s pracovníkmi Národného inšpektorátu práce vykonali celkom 48 387 kontrol vozidiel, čo spolu predstavuje 154 829 kontrol.
V roku 2010 vykonali príslušníci OŠK samostatne 111 kontrol zameraných na dodržiavanie podmienok pri preprave nebezpečných vecí podľa Dohody ADR a 12 kontrol v spolupráci s pracovníkmi krajských úradov pre cestnú dopravu a pozemné komunikácie. Z uvedeného počtu boli  kontroly vykonané u 97 vozidiel registrovaných v Slovenskej republike, 26 registrovaných v členských štátoch Európskej únie, žiadne vozidlá neboli registrované v tzv. tretích krajinách. Pri kontrolách dokladov boli zistené 2 priestupky. 

F.7	Dohľad nad cestnou premávkou vojenských motorových vozidiel a vozidiel patriacich do pôsobnosti Vojenskej polície zameraných hlavne na technický stav, porušovanie ustanovení PCP a ustanovených rýchlostí, používanie alkoholických nápojov a bezpečnostných pásov, dodržiavanie legislatívy v cestnej premávke a dohody ADR pri preprave nebezpečných vecí na pozemných komunikáciách.	
	Vojenská polícia vykonáva dohľad nad bezpečnosťou a plynulosťou cestnej premávky vojenských motorových a ich prípojných vozidiel, riadi premávku vojenských vozidiel na pozemných komunikáciách a dohliada na výcvik a zdokonaľovaciu odbornú spôsobilosť vodičov vojenských vozidiel v zmysle § 3 zákona č. 124/1992 Zb. o Vojenskej polícii v znení neskorších predpisov formou dopravno-bezpečnostných akcií samostatne alebo v spolupráci s Policajným zborom. Zároveň dohliada na dodržiavanie interných predpisov, ktoré sa týkajú premávky vojenských vozidiel. Súčasťou dohľadu nad bezpečnosťou a plynulosťou cestnej premávky je zosúladenie interných predpisov s platnou legislatívou v danej oblasti. 
V roku 2010 v rámci dohľadu nad bezpečnosťou a plynulosťou cestnej premávky formou dopravno-bezpečnostných akcií Vojenská polícia vymedzovala  konkrétne zamerania s dôrazom na kontrolu technického stavu vojenských vozidiel, dodržiavanie rýchlosti, požívanie alkoholu pred jazdou, používanie bezpečnostných pásov a aplikáciu  ustanovení zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov. 
V roku 2010 v porovnaní  s rokom 2009 Vojenská polícia zaznamenala nárast priestupkov proti bezpečnosti a plynulosti cestnej premávky v rámci svojej  pôsobnosti o 50%,  avšak pokles dopravných nehôd o 39% a pokles o 17% priestupkov spôsobených  pod vplyvom alkoholu pri vedení súkromných a služobných motorových vozidiel profesionálnymi vojakmi.
Za prvý štvrťrok 2011 v porovnaní s rokom 2010 Vojenská polícia zaznamenala pokles priestupkov proti bezpečnosti a plynulosti cestnej premávky v rámci svojej  pôsobnosti o 19%,  pokles dopravných nehôd o 28% a rovnaký počet priestupkov spôsobených  pod vplyvom alkoholu pri vedení služobných a súkromných motorových vozidiel profesionálnymi vojakmi. 

Opatrenia NP BECEP v bodoch F.1 až F.7 boli v r. 2010  splnené.

G.	Propagácia v médiách
		
G.1	Kampaň zameraná na nebezpečenstvo vedenia vozidla pod vplyvom alkoholu, omamných a psychotropných látok.	
	MDVRR SR pokračovalo v kampani „Alkohol zabíja!“ prostredníctvom akcií pre širokú verejnosť Mobilný BECEP, THE ACTION BECEP TOUR 2010 a webovou kampaňou Promile SMS, ktorú realizovalo spolu s občianskym združením Prima a Pivovarmi Topvar. MV SR realizovalo špeciálne kontroly zamerané na „alkohol za volantom“. Všetky aktivity boli medializované najmä v aktuálnom rozhlasovom a televíznom spravodajstve, ale aj v odborných reláciách STV a odborných časopisoch.
	
G.2	Kampaň zameraná na potrebu používania bezpečnostných pásov a detských sedačiek.	

	Počas celého roka prebiehali viaceré kampane, súčasťou ktorých bola širokej verejnosti poskytovaná osveta o dôležitosti danej problematiky. Zúčastňovali sa na nich rezorty MV SR, MDVRR SR, MŠVVŠ SR a MZ SR. Výrazne sa rozvinula aj aktivita dobrovoľníkov VAMOS. Počas týchto kampaní bola medializovaná cez televízie, rozhlas, tlač a webové stránky problematika používania bezpečnostných pásov a detských zadržiavacích zariadení. MDVRR SR vyrobilo a distribuovalo medzi širokú verejnosť aj leták Pripútaj sa a dodržuj povolenú rýchlosť!
	
G.3	Kampaň zameraná na potrebu dodržiavania maximálnej povolenej rýchlosti.	

	Vyhodnotenie ako úlohy G.1 a G.2.	
G.4	Informovať o kritických nehodových lokalitách.	

	O kritických nehodových lokalitách je verejnosť pravidelne informovaná najmä formou rozhlasového spravodajstva na Zelenej vlne v Slovenskom rozhlase, ale aj v komerčných rádiách a TV. Na webovej stránke MV SR www.minv.sk/?statisticke-ukazovatele-sluzby-dopravnej-policie je zverejňovaný a pravidelne aktualizovaný prehľad nehodových úsekov a nehodových miest na území Slovenskej republiky.
Kritické nehodové lokality sú označené aj priamo na pozemných komunikáciách dopravnou značkou s textom: „Pozor – úsek častých dopravných nehôd!“
	
G.5	Kampaň zameraná na potrebu a spôsob poskytovania prvej pomoci a správanie sa účastníkov po dopravnej nehode.	
	Tieto akcie zabezpečuje MZ SR v spolupráci so SČK, ktorý realizuje rôzne kampane.
Kampane sú uskutočňované prostredníctvom 38 územných spolkov SČK:
Svetový deň PP (prvá septembrová sobota), Pamiatka na obete dopravných nehôd  a pod. Kampane sú propagované v 20 krajinách Európy.
SČK sa každoročne zúčastňuje rôznych akcií po celom Slovensku, kde prezentuje širokej verejnosti svoje aktivity, ukážky v poskytovaní prvej pomoci a iné, zúčastňuje sa aj na aktivitách poriadaných MDVRR SR a MV SR, napr. v rámci Týždňa pre BECEP.
	
G.6	Vydanie informačných príručiek týkajúcich sa bezpečnosti cestnej premávky zamerané na rôzne skupiny obyvateľstva a distribúcia príručiek v školských, zdravotníckych a sociálnych zariadeniach. 	
	MDVRR SR pripravilo a distribuuje medzi verejnosť letáky a príručky: Za volant vždy s triezvou hlavou, Alkohol zabíja!, Vidíš ma?, BECEP radí cyklistom, korčuliarom a chodcom, Pripútaj sa a dodržuj povolenú rýchlosť!, Zodpovedný rodič – zodpovedné dieťa, Zodpovedný cyklista – bezpečný bicykel. V minulom roku distribuovalo stovky reflexných pásikov s logom BECEP – cesta pre život, reflexné prívesky Zajko becepáčik, reflexné vesty pre deti i dospelých, dopravné pexeso, DVD o poskytovaní prvej pomoci, DVD pre autoškoly – Motocyklisti na cestách, CD Dopravná výchova pre cyklistov, CD Autoškola pre deti ZŠ, CD Becepáčik a dopravná výchova pre deti materských škôl, omaľovánky Becepáčik v meste, signálne samolepky www.becep.sk a pod. Na všetkých materiáloch je šírené logo BECEP =  cesta pre život. Do školských zariadení sú tieto letáky a ďalší náučný materiál o BECEP distribuované priamo z ministerstva alebo cez sieť dobrovoľníkov VAMOS. MZ SR distribuovalo tieto materiály pomocou 36 poradenských centier Úradu verejného zdravotníctva SR. V osvetovej činnosti ich využíva aj MV SR, Krajské úrady pre cestnú dopravu a pozemné komunikácie a autoškoly. MZ SR v spolupráci s firmou Publicom s. r.o. – školský program, Prievidza, začalo vyrábať a distribuovať do škôl Karty prvej pomoci, zamerané na základné postupy poskytovania prvej pomoci pri život ohrozujúcich stavoch a iných poraneniach.
	
G.7	Informovanie verejnosti o aktivitách a aktuálnosti otázok bezpečnosti cestnej premávky prostredníctvom propagačných materiálov a web stránky MDPT SR (MDVRR SR).	

	Stránka www.becep.sk je pravidelne aktualizovaná a je dostupná širokej verejnosti. Informuje o otázkach bezpečnosti cestnej premávky podľa tematických okruhov, napr. viditeľnosť, rýchlosť, dopravná výchova, štatistiky a pod. a má aktívne prepojenie na viaceré subjekty BECEP.
	
Opatrenia NP BECEP v bodoch G.1 až G.7 boli v r. 2010  splnené.

H.	Národná koordinácia

H.1	Rozvoj koordinácie bezpečnosti cestnej premávky.	

	Keďže problematika BECEP je široko spektrálna a dotýka sa viacerých rezortov – najmä dopravy, vnútra, školstva a zdravotníctva, funkciu hlavného koordinátora pre aktivity BECEP v roku 2010 opäť plnilo MDVRR SR. Vyplývalo to z úloh Rady vlády SR pre BECEP, ktorej predsedom bol minister dopravy. Tento poradný orgán vlády SR bol však uznesením vlády SR č. 135 z 2. marca 2011 zrušený. Podľa rozdelených kompetencií problematika BECEP prislúcha aj MV SR. Preto je potrebné, aby sa opätovne určila, ujasnila a spresnila funkcia hlavného koordinátora, ktorý by mal aktualizovať NP, resp. predložiť novú stratégiu BECEP v SR na dekádu 2011 až 2020, ktorú vyhlásili OSN a EK za akčnú dekádu BECEP. 
	
H.2	Zapojenie regionálnej a miestnej úrovne pre riešenie otázok bezpečnosti cestnej premávky.	
	Hlavnou úlohou hodnoteného obdobia v tejto oblasti je spolupráca dopravných inšpektorátov s cestnými správnymi orgánmi - Ministerstvom dopravy, výstavby a regionálneho rozvoja Slovenskej republiky, krajskými úradmi pre dopravu a pozemné komunikácie, obvodnými úradmi pre dopravu a pozemné komunikácie a obecnými a mestskými úradmi. Cieľom tejto spolupráce je riešenie otázok bezpečnosti a plynulosti cestnej premávky. Zameraná je do oblastí plánovania, výstavby, rekonštrukcií a stavebných úprav pozemných komunikácií, zabezpečovaní zjazdnosti a údržby pozemných komunikácií, vo veci územných a stavebných konaní stavieb, ktoré počas realizácie stavebných prác môžu ohroziť bezpečnosť alebo obmedziť plynulosť cestnej premávky. Ide napr. o vyjadrenia k stavebnému konaniu, projektom zmeny organizácie dopravy, čiastočným a úplným uzávierkam pozemných komunikácií a podobne. V roku 2010 sa uskutočnilo 5887 rokovaní s dopravnou problematikou. 
	
H.3	Koordinácia preventívnych, informačných a represívnych akcií.	

	Túto úlohu plnilo MDVRR SR, ktorého minister bol predsedom Rady vlády SR pre bezpečnosť cestnej premávky. (Ďalej ako v bode H.1.) 
	
H.4	Prepojenie ministerstiev, ústredných orgánov štátnej správy, samosprávy a obcí elektronickým spôsobom – vzájomná informovanosť. 	
	Existuje elektronické prepojenie prostredníctvom internetového portálu www.becep.sk. Na tejto stránke majú svoj link všetky ústredné orgány štátnej správy spolupracujúce v oblasti BECEP. Rovnako na ich stránkach sa nachádza baner, ktorým sa možno prepojiť na spomínanú stránku becep. Prepojenie na stránku becep si na svoje portály dali aj ďalšie organizácie, napr. SSC, NDS, ŽSR, Úrad verejného zdravotníctva SR a iné subjekty, ktorých snahou je šíriť medzi verejnosť povedomie o dôležitosti bezpečnosti cestnej premávky.
	
H.5	Spolupráca so záujmovými združeniami, autoklubmi, poisťovňami a pod. pri riešení otázok bezpečnosti cestnej premávky.	
	V spolupráci s autoklubmi boli v r. 2010 realizované viaceré aktivity, najmä v oblasti dopravnej výchovy obyvateľstva, napr. Na bicykli bezpečne, Mobilný BECEP. V súčasnosti sa prehodnocujú možnosti spolupráce s autoklubmi a inými partnermi v oblasti školenia jazdy zručnosti - školy šmyku .  
Spoluprácu s poisťovňami uskutočňoval PZ a vojenská polícia pri postupoch týkajúcich sa škodových udalostí. 
	
H.6	Prehodnotenie účinnosti opatrení Národného plánu na zvýšenie bezpečnosti cestnej premávky na II. polrok 2005 s výhľadom do roku 2010. 	

	Opatrenia uvedené v Národnom pláne na zvýšenie bezpečnosti cestnej premávky na II. polrok 2005 s výhľadom do roku 2010 majú väčšinou priebežný termín plnenia a trvalý charakter. Úlohy v bodoch E.1 až E.5 a I.6 sú splnené.
Pre ďalšie obdobie treba Národný plán pre BECEP v  SR aktualizovať na akčnú dekádu 2011 až 2020, resp. predložiť vláde nový návrh NP a určiť hlavného koordinátora činnosti v oblasti BECEP.
	
H.7	Zaviesť informačný systém detskej úrazovosti následkom dopravných nehôd.	
	V r. 2009 - 2010 rezort zdravotníctva vypracoval relevantné štatistiky detských úrazov a násilia porovnateľné s  2 medzinárodnými databázami. Sledovanie epidemiologického vývoja detských úrazov NCZI v r. 2009 -2010 podrobil podrobnej analýze vývoja úrazovosti v SR nielen u detí, ale v celej populácii podľa pohlavia a viacerých vekových skupín vrátane porovnania s inými krajinami Európy v ostatných  rokoch.  Úrazy boli spracované z viacerých hľadísk z pohľadu počtu úmrtí i úmrtnosti, počtu hospitalizovaných i hospitalizovanosti, invalidity, práceneschopnosti. V rámci špecifických analýz sa spracoval vývoj školských úrazov za 10 rokov, ako aj vývoj dopravných úrazov v SR, vrátane úmrtí. Kancelária WHO spolupracovala s NCZI na monitoringu dopravnej úrazovosti. V II. polroku 2010 bol projekt EÚ Injury Databaze (IDB) zrušený. V r. 2010 bola vydaná publikácia „Vývoj úrazovosti na Slovensku“, v ktorej je samostatná kapitola venovaná dopravným úrazom. Okrem štatistík sú v nej informácie o zdravotných následkoch úrazov a informácia o projektoch a programoch na ich prevenciu.
	
Opatrenia NP BECEP v bodoch H.1 až H.7 boli v roku 2010 plnené priebežne a  ich ďalšie plnenie treba prehodnotiť v aktualizovanom NP na akčnú dekádu 2011 – 2020.

I.	Medzinárodná spolupráca
	
I.1	Zabezpečiť účasť na medzinárodných rokovaniach a v orgánoch EÚ/ES týkajúcich sa bezpečnosti cestnej premávky.	
	MDVRR SR sa v r. 2010 aktívne zúčastňovalo na pravidelných zasadnutiach európskych pracovných skupín za oblasť cestnej dopravy:
- pracovnej skupiny ITF/CEMT pre cestnú dopravu v Paríži,
- pracovnej skupiny WP 15 v Ženeve (ADR preprava nebezpečného tovaru),
- pracovnej skupiny WP 11 (ATP preprava rýchloskaziteľného tovaru),
- pracovnej skupiny WP 29 EHK OSN v Ženeve (svetové fórum pre harmonizáciu predpisov pre motorové vozidlá),
- pracovnej skupiny CATP v Bruseli (technická harmonizácia pre motorové vozidlá, pre traktory a motocykle).
PPZ MV SR sa v r. 2010 zúčastňoval na medzinárodných seminároch, rokovaniach a konferenciách týkajúcich sa bezpečnosti cestnej premávky:
- Európska komisia - expertná skupina CARE,
- Európska komisia - výbor pre vodičské preukazy,
- Salzburské fórum - skupina SF pre koordináciu činnosti na úseku dohľadu nad BCP, - OSN - pracovná skupina EHK OSN pre BCP,
- TISPOL - rokovanie Rady Tispolu,
- TISPOL - rokovanie Operatívnej skupiny Tispolu,
- Výročná konferencia Tispolu a seminár Tispolu o BCP.
	
I.2	Zapojenie Slovenskej republiky do tvorby a fungovania Road Safety web stránky V4 a ďalších krajín.	

	Web stránku Road Safety V4 zriadilo MD ČR v r. 2005, v roku 2008 sa však táto stránka dostala do útlmu. Jej oživenie už nie je aktuálne. Krajiny V4, ako riadni členovia EÚ, spolupracujú a na medzinárodné kontakty využívajú najmä svoje domovské web stránky, ktoré aktualizujú o nové údaje s cieľom informovať zahraničných partnerov o spôsoboch a postupoch v prospech bezpečnosti cestnej premávky v domovskej krajine. Aktívne sa využíva webová stránka http://ec.europa.eu/transport/road_safety/index_en.htm.
	
I.3	Rozvoj spolupráce na úrovni krajín V4.	
	V rámci rozvoja spolupráce na úrovni krajín V4 sa konajú stretnutia ministrov dopráv krajín V4, na ktorých jednou z tém je už tradične otázka bezpečnosti cestnej premávky. V rámci užšej spolupráce sa uskutočňujú expertné stretnutia odborníkov v oblasti BECEP z krajín V4. Ostatné stretnutie sa uskutočnilo v Bratislave 6. a 7.9.2010. 
	
I.4	Prístup Slovenskej republiky a poskytovanie údajov do databázy spoločenstva o nehodách na európskych cestách CARE.	

	Spracovaním štatistických údajov dopravnej nehodovosti je poverené Ministerstvo vnútra SR, ktorého zástupca je zároveň nominovaný do pracovnej skupiny CARE pri High level group on Road Safety pri Európskej komisii. Predmetné údaje sú predkladané k dispozícii správcovi databázy.
	
I.5	Zabezpečiť čerpanie prostriedkov európskych fondov prostredníctvom vhodných projektov na zvýšenie bezpečnosti cestnej premávky.	

	Ministerstvo dopravy, pôšt a telekomunikácií SR sa zapojilo do európskeho projektu VAMOS - „Dobrovoľníci neustále na cestách pre bezpečnosť cestnej premávky v Európe“, ktorý sa skončil 31.7.2009, naďalej však úspešne pokračuje na národnej úrovni. Naďalej sa v SR buduje sieť dobrovoľníkov, ktorí aktívne pracujú pre zlepšenie bezpečnosti cestnej premávky. 
Projekt financovala Európska komisia prostredníctvom grantovej zmluvy. Spolu so Slovenskom bolo do projektu zapojené Slovinsko, Holandsko, Portugalsko, Grécko, Fínsko a Belgicko. Objem finančných prostriedkov určených pre Slovensko predstavoval cca 120 000 EUR. Grantové prostriedky tvorili 50 % celkovej sumy.
V roku 2010 neboli pre BECEP vypísané žiadne projekty, do ktorých by sa mohla zapojiť štátna sféra. Prostriedky z eurofondov čerpali samostatne školy, autoškoly, autokluby a pod.

Úloha I.6 bola splnená v  roku 2005, preto je z aktuálneho hodnotenia vypustená.
	
I.7	Informovať Komisiu a európske inštitúcie o výsledkoch napĺňania odporúčaní a o vývoji dopravnej nehodovosti a jej následkov.	
	Európska komisia aj ostatné európske inštitúcie sú pravidelne a dostatočne informované o výsledkoch napĺňania odporúčaní a vývoji dopravnej nehodovosti. Údaje sú poskytované aj prostredníctvom vypĺňania dotazníkov európskych inštitúcií.
Informácie sú poskytované aj osobne, v rámci rokovaní na európskej úrovni.
	
Opatrenia NP BECEP v bodoch I.1 až I.7 boli v roku 2010 splnené.

III.	 Záver

	Údaje o plnení opatrení uvedených v Národnom pláne na zvýšenie bezpečnosti cestnej premávky na II. polrok 2005 s výhľadom do roku 2010 majú informatívny charakter. Vo všeobecnosti však možno konštatovať, že Slovensko vykonalo pre zvyšovanie bezpečnosti cestnej premávky nemálo práce. 

	Aj keď Európska Rada bezpečnosti cestnej premávky nedávno konštatovala, že Slovensko v ostatných rokoch svojimi aktivitami v oblasti bezpečnosti cestnej premávky podstatne napreduje, vieme, že sa nesmieme uspokojiť s dosiahnutými výsledkami. Do realizácie opatrení musia byť zapojené všetky subjekty a inštitúcie ovplyvňujúce priamo alebo nepriamo bezpečnosť cestnej premávky.

O ďalšom význame bezpečnosti cestnej premávky a jej prioritnom postavení na národných úrovniach, ale aj v celoeurópskom a vo svetovom kontexte svedčia závery z Moskovskej deklarácie z  20.11.2009, ktoré boli schválené v Moskve na Prvej svetovej ministerskej konferencii o BECEP a podpísalo ich 193 čelných predstaviteľov členských štátov OSN, vrátane Slovenskej republiky, ale aj z Valného zhromaždenia OSN z 2. marca 2010, ktoré spolu s Európskou komisiou vyhlasujú roky 2011 až 2020 za „Akčnú dekádu bezpečnosti v cestnej premávke“. 
Je dôležité, aby sa Slovenská republika posúvala neustále vpred aj v problematike bezpečnosti cestnej premávky. To môžeme dosiahnuť jedine s výraznou politickou a celospoločenskou podporou.
 Po zrušení Rady vlády SR pre BECEP je nevyhnutné, aby bol čím skôr určený aktívny koordinátor činnosti BECEP v SR, ktorý pripraví aktualizáciu NP BECEP, resp. nový návrh národnej stratégie na roky 2010 až 2020. 
Navrhujeme, aby táto otázka bola predložená do konca septembra 2011 do Ministerskej rady vlády SR spolu s návrhom novej národnej stratégie v oblasti BECEP, ktorú pripravuje MDVRR SR.